AfriForum skop #AnkerdorpPadskou in Krugersdorp af - Maroela Media (news)
AfriForum het sy #AnkerdorpPadskou op 3 September 2019 in Krugersdorp afgeskop om die burgerregteorganisasie se teenwoordigheid in dié dorp te verhoog en saam met die gemeenskap hoop te skep.
Die gebied rondom die Paul Kruger-monument is skoongemaak, sodat dit weer netjies vertoon en die gemeenskap dit veilig kan besoek. Later die week is Eco-Tabs™ in die dam naby die monument gegooi om die water gedeeltelik te rehabiliteer. Die damwater word dikwels besoedel omdat inwoners daar visvang.
Drie plaaslike ondernemings, onder meer die plaaslike koerant Krugersdorp Nuus, is met pizza en koeldrank verras om hul harde werk te beloon.
AfriForum se teenboelieveldtogspan het op 9 September 2019 ’n opvolgbesoek by Laerskool Muldersdrif afgelê. Dié veldtog dien as bewusmaking van afknouery in skole. Elke onderwyser het ’n teenboeliegids ontvang, wat raad bied aan onderwysers, ouers en leerders wat met afknouery gekonfronteer word.
“Ons beplan nog verskeie aksies vir die res van die maand. Ons fokus veral op boomplantaksies in die dorp, aangesien September ook AfriForum se jaarlikse boomplantmaand is,” sê Dewet Ungerer, AfriForum se assistentkoördineerder vir Gauteng-Suid.
Sel: 081 300 6815